Minnetale til Patricia 17/11-2017

Kjære mor - kjære Patricia

Så fikk du endelig hvile, du ble hentet på ettermiddagen 8.november. Du var helt klar for døden. Du fikk være hjemme helt til siste stund som du ønsket så sterkt, og dø hjemme i ditt eget hjem.

Jeg tror du skjønte allerede tidlig i dette året at dagene var talte. Du oppdaget noen kuler på halsen, og vi hørte at stemmen din ble annerledes. Du ville ikke gå til legen for du ønsket ikke gå gjennom en ny kreftbehandling. På bursdagen din i april var du veldig oppsatt på å samle familien, og alle som kunne kom og feiret 87- årsdagen din. Du var på ditt aller lykkeligste når du var omgitt av hele familien, og alle trivdes i ditt nærvær.

Det er vanskelig å beskrive sin egen mor, men Pat (som vi kalte henne) var kjærlig, alltid opptatt av hvordan vi hadde det, hun var tøff, uredd, energisk, men i de senere år også litt tilbaketrukket og privat. Hun følte at hun var en litt fremmed fugl i Norge selv om hun levde her i nesten 60 år.

Det er livet som former oss som mennesker, det var tydelig å se hos mor.

I de siste månedene snakket hun mye om barndommen, og hun sa at hun hadde hatt en fantastisk barndom på gården Kambula i Natal-provinsen i Sør-Afrika. Der bodde hun sammen med foreldre, besteforeldre, onkler, tanter, søster og kusine.

Hennes far Sigurd var halvt norsk og jobbet som handelsreisende. Mor Edith var lærerutdannet, men sluttet å arbeide da hun giftet seg . Hun hadde en søster - Segrid som var to år eldre.

Da jentene skulle begynne på skolen flyttet familien til Vryheid som var nærmeste by. Så kom krigen og hennes far vervet som soldat bla fordi Norge var okkupert. Familien ble splittet, mor Edith overtok jobben til sin mann , og barna Segrid og Pat ble sendt på kostskole i Pietermaritzburg som lå noen timer unna. Kostskolen var bare for jenter, drevet av katolske nonner. I tillegg til vanlig skole hadde de mye sportsaktiviteter, bla svømming og tennis - ferdigheter som mor alltid imponerte oss med. På bildene fra kostskolen ser vi en litt sjenert pike og etter hvert ung kvinne. Da krigen sluttet flyttet familien til Durban, og da Pat var ferdig på kostskolen i 1947 begynte hun på sykepleierskolen der.

Selv om Pat kanskje var en litt sjenert ung kvinne var hun likevel eventyrlysten og hadde utferdstrang. Etter sykepleierskolen reiste hun sammen med en venninne med båten til Europa i 1952. Planen var å se Europa, jobbe i England og gå på et halvt års jordmorskole. Den engelske kulturen opplevdes som en veldig kontrast til det frie livet i Sør-Afrika, men også veldig spennende for en ung kvinne. Hun ble aldri lei av å fortelle at hun opplevde kroningen av dronning Elizabeth i 1953.

Så skjedde det som skulle til å forandre livet til Pat. Før hun reiste tilbake til Sør-Afrika ville hun reise til Norge og Flekkefjord der hennes fars slektninger bodde. Hun skulle besøke sin fars tante og være i Flekkefjord i ca 10 dager.

Hun kom med båt til Kristiansand og tok toget til Flekkefjord. Men konduktøren glemte å fortelle henne at hun måtte bytte tog på Sira for å komme seg ned til Flekkefjord. Hun kom seg derfor ikke av før på neste stasjon som var Moi. Moi var vel på den tiden kanskje det mest fredelige stedet i verden, men det visste ikke Pat. Mens hun ventet på det neste toget ble hun geleidet til stedets konditori. Hun fortalte alltid levende hvordan de prøvde å få den unge utlandske kvinnen opp i 2.etasje der spiseplassen var. Men Pat lot seg ikke lure til å gå opp i det skumle 2. etasje for å spise der, nei , hun hadde vært litt rundt verden! Hun ble stående ved disken i 1.etasje og spiste maten sin. Det løste seg og hun kom seg til Flekkefjord, der nesten hele byen visste at hun skulle komme.

Pats slektninger kjente en passende ung mann som var ingeniør og kunne engelsk og i tillegg hadde båt, og han ble spurt om å være guide for Pat. Det gikk som det måtte gå, de ble stormforelsket. Far forstod nok at her hadde han sin livs sjanse og etter en hektisk uke fridde han. Hun sa litt nølende ja, og dette ble starten på et livslangt kjærlighetsforhold.

De første to årene bodde de i Flekkefjord, og det var nok ganske tøft for en ung kvinne fra Sør-Afrika å finne seg til rette i en norsk småby så fjernt fra den virkelighet som hun var vant med. Hennes litt kondisjonerte tante prøvde å lære henne til å bli en ”perfekt norsk husmor” som hun kalte det, men mor følte vel at hun aldri klarte å leve opp til den standarden - noe som vi er glad for. Hun ble tatt veldig godt i mot av min fars familie.

I august 1955 ble Sigurd født, og året etter forlot de Flekkefjord og flyttet til Sør-Afrika da far hadde fått ett jobbtilbud der. Det var nok godt for Pat å komme hjem, og i løpet av de neste årene ble Erik Peter født i 1957 og jeg i 1960. Men de politiske tilstandene var vanskelige i Sør-Afrika, de så ikke for seg et liv der, besluttet at barna ville få en bedre oppvekst i Norge. Det ble derfor nytt oppbrudd og flytting tilbake til Norge. Med tre små barn i en leilighet i Oslo uten å kjenne noen og en mann som reiste mye ble det mange hverdagsutfordringer for mor. Men hun hadde sertifikat og bil og trosset vær og vind tok oss stadig med på små utflukter. Hun lærte seg godt norsk og ønsket å leve på den norske måten, selv om hennes skiferdigheter og glede over vinteren aldri ble det helt store.

I 1965 kjøpte de seg egen bolig langt ut på landet i Asker. Pga fars arbeid ble det etter noen år et 7 års opphold i Porsgrunn før vi vendte tilbake til Asker igjen. Hun fikk off. godkjenning som sykepleier i Norge og elsket sitt arbeide som sykepleier på sykehuset i Porsgrunn og senere Gullhella sykehjem.

Siste oppbruddet gjorde de i 1981 da de hadde et 5-års opphold i Qatar. Vi barna var blitt voksne og flyttet hjemmefra. Det internasjonale livet, varmen, alle reisene og tilknytningen til den norske kolonien der ble varige minner.

Det var likevel oss barna og vårt ve og vel som vår mor alltid satte høyest og først i livet.

Det ble etterhvert 10 barnebarn, hvor hver og en hadde en spesiell plass i hjertet. Det ble viktig for henne at vi alle skulle ha et nært forhold, og det ble starten på mange familieturer der alle var invitert og deltok. Disse turene hvor vi alle var sammen, helst i varmere strøk, har preget oss som familie. Barnebarna ble godt kjent med hverandre, selv om de bodde på forskjellige kanter av landet. Vi ble etter hvert en veldig stor flokk og sist vi var samlet på hennes 85-års dag var vi 24 deltagere i fire generasjoner. Hun levde vel slik som Fugelli lærte, at man skulle passe på flokken sin.

Pat var svært familiekjær, dette var nok på mange måter et resultat av hennes liv. Hun hadde mange oppbrudd, bodde mange steder, og måtte forsake sin egen familie som hun bare så med mange års mellomrom.

Etter de kom tilbake fra Qatar i 1986 ble de boende i det solrike huset i Vabråten med utsikt over fjorden. Dette huset ville hun ikke forlate, heller ikke da hun ble enke for 4 år siden. Hun elsket å stelle hagen sin helt inntil i høst. Hun fikk være der hun følte seg hjemme helt inntil sin død.

Hun har satt dype spor i oss. Hennes inkluderende og lette og væremåte og uendelige kjærlighet til oss alle. Hun var kunnskapsrik, og hadde meninger om mye og det var aldri kjedelig å prate med henne. Hun elsket det enkle livet på hytta i den rosa joggedressen.

Hun lærte oss alle, både barn og barnebarn å drikke te med melk og sukker på engelsk måte ”early morning tea”, men det viktigste hun lærte oss var omsorg og kjærlighet for hverandre.

Vi lyser fred over ditt minne.